Document ID: 32014D0055

DEN EUROPÆISKE CENTRALBANKS AFGØRELSE (EU) 2015/425
af 15. december 2014
om ændring af afgørelse ECB/2010/21 om Den Europæiske Centralbanks årsregnskab (ECB/2014/55)
STYRELSESRÅDET FOR DEN EUROPÆISKE CENTRALBANK HAR -
under henvisning til statutten for Det Europæiske System af Centralbanker og Den Europæiske Centralbank, særlig artikel 26.2, og
ud fra følgende betragtninger:
(1)
Afgørelse ECB/2010/21 (1) fastsætter reglerne for udarbejdelse af årsregnskabet for Den Europæiske Centralbank (ECB).
(2)
Der er behov for yderligere at præcisere metoden til værdiansættelse af værdipapirer, der besiddes til pengepolitiske formål.
(3)
Det er nødvendigt at indarbejde visse tekniske præciseringer i afgørelse ECB/2010/21 efter vedtagelsen af afgørelse ECB/2014/40 (2) og afgørelse ECB/2014/45 (3).
(4)
Endvidere kræves der visse yderligere tekniske ændringer til afgørelse ECB/2010/21.
(5)
Afgørelse ECB/2010/21 bør derfor ændres i overensstemmelse hermed.
VEDTAGET FØLGENDE AFGØRELSE:
Artikel 1
Ændring
Afgørelse ECB/2010/21 ændres som følger:
1)
Artikel 8 erstattes af følgende:
»Artikel 8
Regler for værdiansættelse af balanceposter
1. Medmindre andet er angivet i bilag I, anvendes gældende markedskurser og -priser ved værdiansættelsen af balancens poster.
2. Revalueringen af guld, valutainstrumenter, værdipapirer (andre end de værdipapirer, der er klassificeret som holdt-til-udløb, ikke-omsættelige værdipapirer og værdipapirer til pengepolitiske formål, der bogføres til amortiseret anskaffelsesværdi), samt finansielle instrumenter, såvel balanceførte som ikke-balanceførte, foretages ved årets udgang ved anvendelse af middelkurser og -priser.
3. Der skelnes ikke mellem pris- og valutakursregulering for guld, men et enkelt revalueringsbeløb for guld angives, baseret på europrisen pr. defineret vægtenhed guld som afledt af EUR/USD-kursen på den kvartalsvise revalueringsdato. Beholdninger i fremmed valuta, såvel balanceførte som ikke-balanceførte transaktioner, revalueres pr. valuta. Med henblik på denne artikel skal beholdninger af særlige trækningsrettigheder, herunder udvalgte individuelle valutabeholdninger, der ligger til grund for SDR-kurven, behandles som én beholdning. Hvad angår værdipapirer, skal revalueringen foretages pr. fondskode, dvs. samme ISIN-nummer/type, mens indbyggede optioner ikke vil blive udskilt med henblik på værdiansættelse. Værdipapirer, der holdes til pengepolitiske formål, eller som indgår i posten »Andre finansielle aktiver« eller i posten »Øvrige«, skal behandles som særskilte beholdninger.
4. Værdipapirer, der er klassificeret som holdt-til-udløb, behandles som særskilte beholdninger og værdiansættes til den amortiserede anskaffelsespris med forbehold for værdiforringelse. Ikke-omsættelige værdipapirer og værdipapirer, der besiddes til pengepolitiske formål, der bogføres til amortiseret anskaffelsespris, behandles på samme måde. Værdipapirer, der er klassificeret som holdt-til-udløb, kan sælges før udløbsdatoen i et af følgende tilfælde:
a)
hvis den mængde, der sælges, anses for at være ubetydelig set i forhold til den samlede beholdning af værdipapirer holdt-til-udløb
b)
hvis værdipapirerne sælges inden for en måned før udløbsdato
c)
under særlige omstændigheder, såsom en betydelig forringelse af udstederens kreditværdighed.«
2)
Bilag I erstattes af teksten i bilaget til denne afgørelse.
Artikel 2
Ikrafttrædelse
Denne afgørelse træder i kraft den 31. december 2014.
Udfærdiget i Frankfurt am Main, den 15. december 2014.

Labels: 4
2
15
19